
Környezettudatos élelmiszerfogyasztói magatartás a fiatalok körében

Kulcsszavak: környezettudatosság; fenntarthatóság; élelmiszerfogyasztói magatartás; fiatal vásárlók; környezetbarát élelmiszerek
Jelen tanulmány a fiatalok környezettudatos élelmiszerfogyasztói magatartását hivatott megismerni, továbbá kiegészül a környezettudatosság és a boldogság közötti kapcsolat feltárásával is.
Hipotéziseim szerint a fiatalok elsősorban anyagi okokra hivatkozva nem mutatnak hajlandóságot a környezettudatos élelmiszerfogyasztói magatartásra, valamint kevés információval rendelkeznek a területen.
A témakör alaposabb megismerése érdekében primer és szekunder adatgyűjtést egyaránt végeztem. A szekunder adatok összegyűjtésekor törekedtem arra, hogy átfogó képet alkossak a fenntartható fogyasztás, -marketing, -életmód területeiről, ezt követően pedig külföldi és hazai tanulmányok eredményeit mutattam be annak érdekében, hogy az általam végzett kutatás a korábbi felmérésekkel is összehasonlíthatóvá váljon.
A primer kutatás részeként egy 9 fős csoport véleményét ismertem meg, ezt követően pedig egy 307 fős online kérdőíves megkérdezésre került sor, melynek kiértékelésekor faktor- és klaszterelemzést is alkalmaztam.
Munkám során megállapítottam, hogy a fiatalok nagy része tisztában van vele, hogy fogyasztói magatartásával hatással van a környezet állapotára is, körükben pedig nagy a hajlandóság a környezetbarát élelmiszerek vásárlására.
A környezettudatos élelmiszerfogyasztást vizsgáló skálás állításokból összesen 3 klaszter kialakítására került sor, mely közül kettő, a vizsgált minta 68,06%-át lefedő csoport („21-23 éves potenciális vásárlók” és „diplomás környezettudatosok”), hajlandóságot mutat a tudatos magatartásra.
A válaszadók rendelkeznek ugyan némi információval a témával kapcsolatban, de ez még nem elég ahhoz, hogy felelősségteljes döntést tudjanak hozni.
A fiatalok 56,4%-a akkor lenne hajlandó változtatni életmódján, ha biztos lehetne abban, hogy mely termékeket állították elő környezetbarát módon. Elsősorban a nők körében fogalmazódott meg ez az elvárás.
A boldogság és a környezettudatosság között felfedezhető párhuzamok nagy része a jövedelemszinttel hozhatók összefüggésbe.
Megállapítható, hogy van igény a környezetbarát élelmiszerekre, azonban ahhoz, hogy a tudatos vásárlói magatartás elterjedhessen, több információra, jobb kommunikációra és nagyobb választékra van szükség.



